               EUROPSKA KOMISIJA
            Bruxelles, 26.8.2016.
            COM(2016) 541 final
            2016/0258(NLE)
            Prijedlog
            ODLUKE VIJEĆA
            o stajalištu koje treba donijeti u ime Europske unije u Skupini stručnjaka Gospodarske komisije Ujedinjenih naroda za Europu o Europskom sporazumu o radu posada vozila u međunarodnom cestovnom prijevozu (AETR)
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               Razvoj pravila EU-a i AETR-a

               Europski sporazum o radu posada vozila u međunarodnom cestovnom prijevozu (AETR) potpisala je 51 europska i susjedna azijska država u cilju smanjivanja prepreka međunarodnom cestovnom prijevozu robe i putnika usklađivanjem pravila o trajanju vožnje i odmora, uključujući tehničke specifikacije tahografa.

               Taj je multilateralni sporazum sastavljen pod pokroviteljstvom Gospodarske komisije Ujedinjenih naroda za Europu (UNECE). Njime je potaknuto donošenje sličnih pravila u Europskoj uniji, točnije Uredbe (EZ) br. 561/2006
                  1
                o vremenu vožnje i razdoblja odmora i Uredbe (EEZ) br. 3821/85
                  2
                o tahografu u cestovnom prometu.

               U 2006. u EU-u uvedeni su digitalni tahografi kao obvezna oprema za praćenje vremena vožnje i razdoblja odmora, zamjenjujući analogne tahografe koji su bili u uporabi od 1985. Nakon toga, ugovorne stranke AETR-a sporazumjele su se od 2011. uvesti iste digitalne tahografe u svoja vozila koja su u međunarodnom prijevozu. Tom je prilikom dogovoreno umetanje novog članka 22.a u AETR, kojim se utvrđuje da se primjena specifikacija tahografa automatski proširuje na sve ugovorne stranke AETR-a, iako je EU jednostrano donio te specifikacije izmjenama Priloga I.B Uredbi (EEZ) br. 3821/85 bez prethodnog dogovora s ugovornim strankama AETR-a koje nisu države članice EU-a.

               Pritužbe ugovornih stranaka AETR-a koje nisu države članice EU-a

               Komisija je 2009. donijela Uredbu (EU) 1266/2009
                  3
               , kojom se među ostalim uređuje takozvano „pitanje jedne minute”
                  4
                (od 1. listopada 2011.) i uvodi drugi senzor pokreta (od 1. listopada 2012.). Svi tahografi ugrađeni u vozila nakon tih datuma moraju ispunjavati ili će ispunjavati nove tehničke zahtjeve. Na temelju članka 22.a ugovorne stranke AETR-a koje nisu države članice EU-a automatski podliježu primjeni tih novih obveza.

               Suočene s tim kretanjima u EU-u, neke su ugovorne stranke AETR-a koje nisu države članice EU-a postajale sve nezadovoljnije s automatizmom mehanizma članka 22.a, koji smatraju neuravnoteženim i neprikladnim za osiguravanje usklađene primjene digitalnih tahografa. U 2011. zatražili su od nadležnog tijela UNECE-a, Radne skupine za cestovni prijevoz (SC.1), da službeno pristupi rješavanju ovog pitanja. Kao odgovor na ovaj zahtjev, Radna skupina SC.1 je u rujnu 2011. odlučila osnovati Skupinu stručnjaka o AETR-u radi rasprave o trenutačnoj situaciji u pogledu AETR-a i predstaviti prijedloge za izmjene sporazuma.

               Na sastanku Skupine stručnjaka u veljači 2016. ugovorne stranke AETR-a koje nisu države članice EU-a i tajništvo AETR-a istaknuli su pravne prepreke primjeni tehničkih specifikacija „pametnih” tahografa u području AETR-a, koje je Komisija donijela u ožujku 2016. (kojima moraju biti opremljena vozila registrirana od ožujka 2019.). Rusija je na 12. sjednici AETR-ove Skupine stručnjaka održane 27. lipnja u Ženevi predstavila službeni prijedlog izmjena postojećeg postupka primjene specifikacija tahografa u području AETR-a.  Na temelju tog prijedloga, o budućim izmjenama tehničkih specifikacija digitalnih tahografa najprije bi se glasalo na Radnoj skupini AETR-a za cestovni prijevoz, nakon čega bi se izmjene upućivale ugovornim strankama koje bi u razdoblju od šest mjeseci mogle uložiti prigovor na nacrt mjere.

               Potreba za zajedničkim stajalištem EU-a o AETR-u

               Vijeće je već 2013. donijelo odluku o stajalištu Unije na kojem treba ustrajati u Skupini stručnjaka AETR-a
                  5
               .  Stajalište je posebno uključivalo prethodno navedeno pitanje o specifikacijama digitalnih tahografa koje ugovorne stranke AETR-a trebaju primijeniti te izmjene Sporazuma radi omogućivanja EU-ova pristupanja AETR-u. Uzimajući u obzir nedavne rasprave Skupine stručnjaka i činjenicu da je Rusija podnijela službeni prijedlog izmjena AETR-a, Vijeće bi trebalo donijeti novo stajalište EU-a uzimajući u obzir sljedeći sastanak Skupine stručnjaka i Radne skupine za cestovni prijevoz koji će se održati 24. i 25. listopada 2016.

               2.PREDLOŽENE IZMJENE AETR-a

               a. Stavljanje izvan snage članka 22.a i primjena postupka iz članka 22.

               Odredbu o „automatskoj” primjeni specifikacija tahografa na ugovorne stranke AETR-a trebalo bi staviti izvan snage, a postupak iz članka 22. AETR-a trebalo bi primijeniti za buduće izmjene tih specifikacija. Postojeći postupak trebalo bi donekle izmijeniti kako bi se izbjeglo da se već samo trećina ugovornih stranaka može usprotiviti izmjenama specifikacija tahografa.

               b. Izmjena članka 14. radi omogućivanja EU-ova pristupanja AETR-u

               Pravila donesena u okviru AETR-a primjenjiva su u unutarnjem pravnom poretku EU-a.  EU-ovo pristupanje AETR-u potrebno je radi osiguravanja usklađenog razvoja zakonodavstva EU-a i AETR-a.

               Zbog te promjene potrebno je izmijeniti članak 14. AETR-a kako bi se omogućilo sudjelovanje organizacija za regionalnu integraciju. Samo pristupanje mora se provesti u sljedećem koraku, odlukom Vijeća na prijedlog Komisije.

               c. Izmjena članka 10. radi upućivanja na novu Uredbu EU-a na temelju koje su donesene specifikacije pametnih tahografa te umetanje novog tehničkog priloga o specifikacijama

               Uključivanje, izmjenom članka 10. AETR-a, upućivanja na Uredbu (EU) br. 165/2014 i Prilog I.C Uredbi (EU) 2016/799 o utvrđivanju tehničkih specifikacija o novom pametnom tahografu osigurat će da ugovorne stranke AETR-a preuzmu najnovija tehnološka kretanja uključena u zakonodavstvo EU-a u području digitalnih tahografa. Izmjena članka 10. trebala bi ići ukorak s uvođenjem novog Dodatka u AETR o specifikacijama pametnih tahografa.

               3.Novi članak 10.a – Međusobno povezivanje nacionalnih registara kartica vozača

               Kako bi se omogućila razmjena informacija o karticama vozača, Komisija je razvila i uspješno primijenila TACHOnet, informatičku aplikaciju za međusobno povezivanje nacionalnih registara kartica vozača, u cilju provjere jedinstvenosti takvih kartica diljem Europe radi sprječavanja prijevara. Pravna osnova za TACHOnet je Uredba (EU) br. 165/2014. Skupina stručnjaka već se 28. veljače 2014. dogovorila o uključivanju članka 10.a kojim se ugovorne stranke obvezuje na elektroničku razmjenu podataka o karticama vozača jer se on trenutačno primjenjuje u EU-u. No članak 10.a još nije ugrađen u Sporazum jer nijedna ugovorna stranka nije uputila glavnom tajniku Ujedinjenih naroda zahtjev za odgovarajuću izmjenu. U skladu s načelom lojalne suradnje navedenom u članku 4. stavku 3. UEU-a, to bi upućivanje trebalo provesti u skladu s postupkom opisanom u članku 21. stavku 1. AETR-a.

               4.PRAVNI ELEMENTI PRIJEDLOGA

               Člankom 218. stavkom 9. UFEU-a predviđa se da „Vijeće na prijedlog Komisije (...) donosi odluku kojom se (...) utvrđuju stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               U pogledu primjenjivosti članka 218. stavka 9. UFEU-a, navedeni se postupak mora poštovati nakon što se ispune uvjeti iz tog članka. Ti su uvjeti sljedeći: (a) predmetno je područje u nadležnosti Unije, (b) stajalište Unije izražava se u okviru tijela osnovanog na temelju međunarodnog sporazuma, ako je to tijelo zaduženo za donošenje (c) akata koji proizvode pravne učinke. U sudskoj praksi razjašnjeno je da članstvo Unije u odgovarajućem tijelu nije preduvjet za primjenu članka 218. stavka 9. UFEU-a.

               Trenutačno su sve države članice EU-a ugovorne stranke AETR-a. Uredbom (EZ) br. 561/2006 utvrđeno je da bi se AETR trebao i dalje primjenjivati na cestovni promet robe i putnika koji se obavlja vozilima registriranim u bilo kojoj državi članici ili bilo kojoj državi koja je ugovorna strana AETR-a, tijekom cijelog puta kada se on odvija između Unije i treće zemlje koja nije Švicarska i država koje su ugovorne stranke Sporazuma o Europskom gospodarskom prostoru ili preko takve države.

                  Pravna je osnova predložene Odluke Vijeća članak 91. UFEU-a u vezi s člankom 218. stavkom 9. UFEU-a.

               2016/0258 (NLE)

               Prijedlog

               ODLUKE VIJEĆA

               o stajalištu koje treba donijeti u ime Europske unije u Skupini stručnjaka Gospodarske komisije Ujedinjenih naroda za Europu o Europskom sporazumu o radu posada vozila u međunarodnom cestovnom prijevozu (AETR)

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sud Europske unije u svojoj je presudi od 31. ožujka 1971. AETR, u predmetu 22/70, utvrdio da je područje rada posada vozila u cestovnom prijevozu u isključivoj nadležnosti Unije. Od tada su zakonodavna tijela Unije izvršavala tu nadležnost donošenjem niza zakonodavnih akata, konkretno Uredbe (EZ) br. 561/2006 Europskog parlamenta i Vijeća
                  6
                i Uredbe (EU) br. 165/2014 o tahografima u cestovnom prometu
                  7
               . Imajući u vidu da je područje AETR-a obuhvaćeno područjem primjene Uredbe 561/2006, Unija je ovlaštena za pregovaranje o Sporazumu i njegovo sklapanje.

               (2)Gospodarska komisija Ujedinjenih naroda za Europu osnovala je Skupinu stručnjaka u okviru AETR-a. To je tijelo ovlašteno za razvijanje i podnošenje prijedloga izmjena AETR-a, uključujući njegova članka 22.a.

               (3)Sljedeći sastanak Skupine stručnjaka o AETR-u održat će se 24. listopada 2016., a sastanak Radne skupine za cestovni prijevoz 25. listopada 2016. Planirano je da tom prilikom Skupina stručnjaka i Radna skupina razmotre prijedloge koje su uputile ugovorne stranke te koje, ako ih Skupina stručnjaka prihvati, mogu dovesti do izmjena AETR-a nakon pokretanja i dovršetka postupka revizije AETR-a. Time će nastati pravni učinci u skladu s člankom 218. stavkom 9. UFEU-a.

               (4)Nakon što Skupina stručnjaka prihvati prijedloge, u sljedećem koraku države članice EU-a obvezne su kao ugovorne stranke AETR-a surađivati na primjeni mehanizma revizije AETR-a, u skladu s Uredbom Vijeća (EEZ) br. 2829/77
                  8
                i obvezom lojalne suradnje na temelju članka 4. stavka 3. UEU-a, podložno odluci Vijeća u skladu s člankom 218. stavkom 6., gdje je potrebno. Predložene izmjene AETR-a stupit će na snagu tek nakon dovršetka revizije AETR-a.

               (5)Radi ostvarivanja paneuropskog usklađivanja kad je riječ o tahografima u cestovnom prometu, potrebno je uspostaviti jedinstveni postupak donošenja odluka. U takvom bi postupku trebalo uzeti u obzir interese Unije i trećih zemalja koje su ugovorne stranke AETR-a.

               (6)U članku 22.a AETR-a propisano je da izmjene Uredbe Vijeća (EEZ) br. 3821/85 o digitalnom tahografu automatski preuzimaju sve ugovorne stranke AETR-a, bez formalnog savjetovanja ili glasanja. Nedostatak sudjelovanja ugovornih stranaka AETR-a u procesu razvoja i donošenja tehničkih specifikacija o digitalnim tahografima velik je uzrok nezadovoljstva nekih od tih ugovornih stranaka; u Komunikaciji Komisije naslovljenoj „Digitalni tahograf: Nacrt za buduće aktivnosti”
                  9
               , prepoznana je činjenica da se tim mehanizmom ugrožava ispravna i usklađena primjena digitalnog tahografa u ugovornim strankama koje nisu države članice EU-a. Stoga je u interesu Unije izmijeniti postupak donošenja odluka kad je riječ o digitalnim tahografima te predložiti Skupini stručnjaka brisanje članka 22.a i primjenu postupka navedenog u članku 22. stavcima od 1. do 3. radi izmjene tehničkih specifikacija digitalnih tahografa.

               (7)Imajući u vidu da nijedna izmjena specifikacija digitalnih tahografa ne bi smjela utjecati na načela i funkcioniranje AETR-a jer bi specifikacije trebalo redovito ažurirati isključivo uzimajući u obzir tehnološki razvoj, broj ugovornih stranaka koje mogu uputiti svoje prigovore na te izmjene treba povećati s trećine na najmanje polovicu.

               (8)Nekoliko je argumenta u prilog EU-ovu pristupanju AETR-u. Prvo, Unija ima isključivu nadležnost u području radu posada vozila koja sudjeluju u cestovnom prometu, kako je potvrdio Sud u svojoj presudi u predmetu 22/70. Drugo, takvim bi se pristupanjem zajamčila djelotvorna zastupljenost interesa Unije u AETR-u. Konačno, posebnostima AETR-a i predloženim procesom donošenja odluka opravdava se pristupanje Unije kao ugovorne stranke umjesto njezinih država članica.

               (9)Člankom 14. AETR-a nije dopušteno pristupanje tijela osim država članica UNECE-a i država uključenih u rad UNECE-a u savjetodavnom svojstvu. Stoga bi radi omogućivanja EU-ova pristupanja AETR-u trebalo predložiti izmjene članka 14. kojima bi se dopustilo pristupanje organizacija za regionalnu integraciju AETR-u.

               (10)Člankom 10. AETR-a propisano je da se za tahograf čija se izrada, ugradnja, uporaba i ispitivanje provode u skladu s Uredbom Vijeća (EEZ) br. 3821/85 smatra da zadovoljava zahtjeve AETR-a. To se načelo primjenjuje se na svaku izmjenu specifikacija tahografa, neovisno o tome jesu li donesene na temelju Uredbe (EEZ) br. 3821/85 ili drugog pravnog akta. Stoga se primjenjuje na Uredbu (EU) br. 165/2014 kojom je stavljena izvan snage i zamijenjena Uredba Vijeća (EEZ) br. 3821/85, kao i na Provedbenu uredbu Komisije (EU) br. 2016/799 o utvrđivanju tehničkih specifikacija za novi pametni tahograf
                  10
               . Stoga bi članak 10. AETR-a trebalo izmijeniti kako bi se uključilo upućivanja na Uredbu (EU) br. 165/2014 i Provedbenu uredbu Komisije (EU) br. 2016/799, u primjeni od 15. lipnja 2019. umjesto Uredbe Vijeća (EU) br. 3821/85. Osim toga, u AETR trebalo bi uključiti novi prilog koji sadržava odredbe Provedbene uredbe Komisije (EU) br. 2016/799 i sve naknadne prilagodbe tehničkom napretku.

               (11)Certifikat o homologaciji za digitalne tahografe priložen AETR-u trebalo bi izmijeniti kako bi se mogao upotrebljavati i za homologaciju pametnih tahografa i njegovih sastavnih dijelova.

               (12)Imajući u vidu prethodno navedeno, potrebno je donijeti ovu Odluku o stajalištu Unije u Skupini stručnjaka o Europskom sporazumu o radu posada vozila u međunarodnom cestovnom prijevozu (AETR) i Radnoj skupini za cestovni prijevoz,

               DONIJELO JE OVU ODLUKU:

               Članak 1.

               (1)Stajalište Unije u Skupini stručnjaka o Europskom sporazumu o radu posada vozila u međunarodnom cestovnom prijevozu (AETR) i u Radnoj skupini za cestovni prijevoz u skladu je s prilozima ovoj Odluci i zauzimaju ga države članice koje su stranke AETR-a, zajednički djelujući u interesu Unije.

               (2)Države članice upućuju svoje prijedloge izmjena Skupini stručnjaka.

               (3)Mogu se dogovoriti formalne i manje promjene tog stajališta bez potrebe za njegovom izmjenom.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Uredba (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85, SL L 102, 11.4.2006., str. 1.

                     (2)
                  Uredba Vijeća (EEZ) br. 3821/85 od 20. prosinca 1985. o tahografu u cestovnom prometu, SL L 370, 31.12.1985., str. 8.

                     (3)
                  Uredba Komisije (EU) br. 1266/2009 od 16. prosinca 2009. o desetoj prilagodbi tehničkom napretku Uredbe Vijeća (EEZ) br. 3821/85 o tahografu u cestovnom prometu, SL L 339, 22.12.2009., str. 3.

                     (4)
                  Zaokruživanje na 60 sekundi u bilježenju vremena vožnje pri čestim i kratkim zaustavljanjima.

                     (5)
                  Odluka Vijeća br. 5826/13 od 15. veljače 2013.

                     (6)
                  SL L 102, 11.4.2006., str. 1.

                     (7)
                  Uredba (EU) br. 165/2014 Europskog parlamenta i Vijeća od 4. veljače 2014. o tahografima u cestovnom prometu, stavljanju izvan snage Uredbe Vijeća (EEZ) br. 3821/85 o tahografu u cestovnom prometu i izmjeni Uredbe (EZ) br. 561/2006 Europskog parlamenta i Vijeća o usklađivanju određenog socijalnog zakonodavstva koje se odnosi na cestovni promet (SL L 60, 28.2.2014., str. 1.)

                     (8)
                  Uredba Vijeća (EEZ) br. 2829/77 od 12. prosinca 1977. o stupanju na snagu Europskog sporazuma o radu posada vozila u međunarodnom cestovnom prijevozu (AETR), SL L 334, 24.12.1977., str. 11.

                     (9)
                  COM(2011) 454 final

                     (10)
                  SL L 139, 26.5.2016., str. 1.

    ---documentbreak---

               EUROPSKA KOMISIJA
            Bruxelles, 26.8.2016.
            COM(2016) 541 final
            PRILOZI
            prijedlogu Odluke Vijeća o stajalištu koje treba donijeti u ime Europske unije u Skupini stručnjaka Gospodarske komisije Ujedinjenih naroda za Europu o Europskom sporazumu o radu posada vozila u međunarodnom cestovnom prijevozu (AETR)

               PRILOZI

               prijedlogu Odluke Vijeća o stajalištu koje treba donijeti u ime Europske unije u Skupini stručnjaka Gospodarske komisije Ujedinjenih naroda za Europu o Europskom sporazumu o radu posada vozila u međunarodnom cestovnom prijevozu (AETR)

               PRILOG I.

               Izmjena članka 22. i brisanje članka 22.a

               (1)
                     Članak 22. mijenja se kako slijedi:

               (a)
                     članak 22. stavci 1. i 2. zamjenjuju se sljedećim:

               „1.
                     Dodaci 1., 1.B, 1.C i 2. Prilogu ovom Sporazumu mogu se mijenjati u skladu s postupkom utvrđenom u ovome članku.

               2.
                     Na zahtjev ugovorne stranke sve predložene izmjene Dodatka 1., 1.B, 1.C ili 2. Prilogu ovom Sporazumu razmatra Glavna radna skupina za cestovni prijevoz Gospodarske komisije za Europu.”

               (b)
                     stavak 4. zamjenjuje se sljedećim:

                  „4.
                     Izmjene se prihvaćaju ako u roku od šest mjeseci od datuma obavijesti više od polovine nadležnih tijela ugovornih stranaka ne uputi Glavnom tajniku prigovore na izmjene.”;

               (c)
                     dodaje se novi stavak 6.:

               „6.
                     Ako je za predložene izmjene Dodatka 1.B ili 1.C ovom Sporazumu potrebna izmjena drugih odredaba Sporazuma, izmjene Dodatka 1.B ili 1.C ne mogu stupiti na snagu prije stupanja na snagu izmjena tih drugih odredaba u skladu s člankom 21. Ako su u takvom slučaju izmjene Dodatka 1.B ili Dodatka 1.C predstavljene istodobno s izmjenama koje se odnose na druge odredbe Sporazuma, datum njihova stupanja na snagu datum je koji proizlazi iz primjene postupka iz članka 21.”;

               (2)
                     članak 22.a briše se.

               PRILOG II.

               Izmjene članka 14.

               Članak 14. mijenja se kako slijedi:

               (a)
                     sljedeći stavak 1.a umeće se iza stavka 1.:

               „1.a
                     Ovaj Sporazum mogu potpisati i organizacije za regionalnu integraciju. Za potrebe ovog Sporazuma, „organizacija za regionalnu integraciju” znači organizacija koju su osnovale suverene države određene regije i koja ima nadležnost u određenim pitanjima koja su uređena ovim Sporazumom te je ovlaštena potpisati i ratificirati, prihvatiti i odobriti ovaj Sporazum ili mu pristupiti.

               Zastupnik organizacije za regionalnu integraciju koja je ugovorna stranka Sporazuma smije glasati u ime država članica organizacije, bez njihove nužne prisutnosti na glasovanju.”

               (b)
                     stavak 5. zamjenjuje se sljedećim:

               „5.
                     Za svaku državu ili organizaciju za regionalnu integraciju koja ratificira ovaj Sporazum ili mu pristupi nakon što je položila osmu ispravu o ratifikaciji ili pristupanju iz stavka 4. ovog članka, ovaj Sporazum stupa na snagu 180 dana nakon što je ta država ili organizacija za regionalna integraciju položila ispravu o ratifikaciji ili pristupanju.”

               PRILOG III.

               Izmjene članka 10.

               Članak 10. stavak 3. zamjenjuje se sljedećim:

               „3.
                     Za vozila koja su prvi put registrirana do 14. lipnja 2019., smatra se da kontrolni uređaj koji je u skladu s Uredbom Vijeća (EEZ) br. 3821/85 od 20. prosinca 1985. i Dodatkom 1.B ovog Sporazuma u pogledu izrade, ugradnje, korištenja i ispitivanja ispunjava zahtjeve ovog Sporazuma.

               Za vozila koja su prvi put registrirana od 15. lipnja 2019., smatra se da kontrolni uređaj koji je u skladu s Uredbom Vijeća (EU) br. 165/2014 od 4. veljače 2014. i Dodatkom 1.C ovog Sporazuma u pogledu izrade, ugradnje, korištenja i ispitivanja ispunjava zahtjeve ovog Sporazuma.”

               PRILOG IV.

               Dodatak 1.C

               Prilog I.C Provedbenoj uredbi Komisije (EU) 2016/799 umeće se kao Dodatak 1.C Prilogu AETR-u.

               PRILOG V.

               Certifikat o homologaciji za proizvode u skladu s Dodatkom 1.B/1.C

               Poglavlje III. Dodatka 2. „III. Certifikat o homologaciji za proizvode u skladu s Dodatkom I.B” zamjenjuje se sljedećim:

               „III. Certifikat o homologaciji za proizvode u skladu s Dodatkom 1.B/1.C (1)

               Nakon što ugovorna stranka odobri homologaciju, podnositelju zahtjeva izdaje certifikat o homologaciji sastavljen u skladu s obrascem u nastavku. Ugovorne stranke upotrebljavaju preslike tog dokumenta kako bi o odobrenju ili povlačenju homologacije obavijestile ostale ugovorne stranke.

               Certifikat o homologaciji za proizvode u skladu s Dodatkom 1.B/1.C (1)

               Naziv nadležnog tijela

               Izjava o (2):

               homologaciji

               povlačenju homologacije

               modela kontrolnog uređaja

               sastavnog dijela kontrolnog uređaja (3)

               kartice vozača

               kartice radionice

               kartice poduzeća

               kartice inspektora

               Homologacijski br.

               (1)Proizvodne ili trgovačke oznake

               (2)Naziv modela

               (3)Naziv proizvođača

               (4)Adresa proizvođača

               (5)Podneseno za homologaciju dana………………………………………

               (6)Ispitni laboratoriji

               (7)Datum i broj izvješća………………………………………..

               (8)Datum homologacije

               (9)Datum povlačenja homologacije

               (10)Modeli sastavnih dijelova kontrolnog uređaja za

                   koji je sastavni dio namijenjen…………………………………….

               (11)Mjesto

               (12)Datum…………………………………………………………….

               (13)Priložena opisna dokumentacija……………………………….

               (14)Napomene (uključujući stavljanje plombi ako je potrebno)…………

                  ………………………………………………………………………..

                  ………………………………………………………………………..

                     ………………………..

                     (Potpis)

               (1) Navesti Dodatak 1.B ili 1.C

               (2) Označiti odgovarajuća polja

               (3) Navesti sastavni dio na koji se odnosi obavijest


               EUROPSKA KOMISIJA
            Bruxelles, 17.3.2017.
            COM(2017) 132 final
            2017/0058(NLE)
            Prijedlog
            ODLUKE VIJEĆA
            o stajalištu koje treba donijeti, u ime Europske unije, na osmom zasjedanju Konferencije stranaka Stockholmske konvencije o postojanim organskim onečišćujućim tvarima u pogledu prijedloga za izmjene priloga A i C

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Stockholmska konvencija o postojanim organskim onečišćujućim tvarima
                     1
                   donesena je u svibnju 2001. u okviru Programa Ujedinjenih naroda za okoliš (UNEP). Europska unija i njezine države članice
                     2
                   stranke su Konvencije
                     3
                  , a odredbe Konvencije uvedene su u zakonodavstvo Unije Uredbom (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ
                     4
                   (dalje u tekstu „Uredba o postojanim organskim onečišćujućim tvarima”).

                  Opći je cilj Stockholmske konvencije zaštita zdravlja ljudi i okoliša od postojanih organskih onečišćujućih tvari. Posebno se navodi predostrožni pristup utvrđen u načelu 15. Deklaracije o okolišu i razvoju iz Rio de Janeira iz 1992. Načelo je primijenjeno u članku 8. Konvencije u kojem se utvrđuju pravila za uvrštenje dodatnih kemikalija u priloge Konvenciji.

                  Na osmom zasjedanju Konferencije stranaka (COP8) u travnju i svibnju 2017. trebalo bi donijeti tri odluke o dodavanju dekabromdifenil-etera (komercijalna smjesa, c-decaBDE) i kratkolančanih kloriranih parafina u prilog A (uklanjanje) te heksaklorbutadiena u Prilog C (nenamjerna proizvodnja). Heksaklorbutadien je već uvršten u Prilog A te bi se trebalo razmotriti njegovo uvrštenje u Prilog C na temelju preporuka Povjerenstva za razmatranje postojanih organskih onečišćujućih tvari („Povjerenstvo”) jer postoji niz nenamjernih ispuštanja.

                  Proizvodnja, stavljanje na tržište, upotreba i nenamjerna emisija tih triju tvari u Uniji već su prestali ili su znatno smanjeni, iako se ne može isključiti da se te tvari još proizvode, stavljaju na tržište, upotrebljavaju i/ili u znatnoj mjeri nenamjerno emitiraju u drugim zemljama. Zbog potencijala za dalekosežni prijenos tih kemikalija kroz okoliš, mjere koje se poduzimaju na nacionalnoj razini ili na razini Unije nisu dovoljne za osiguravanje visoke razine zaštite okoliša i zdravlja ljudi pa je potrebno šire međunarodno djelovanje.

               Preporuke Povjerenstva

               Dekabromdifenil-eter (komercijalna smjesa, c-decaBDE)

               Na svojem 11. zasjedanju Povjerenstvo je donijelo ocjenu upravljanja rizicima za dekabromdifenil-eter (komercijalna smjesa, c-decaBDE). U ocjeni upravljanja rizicima, među ostalim, zaključeno je da:

               –c-decaBDE je namjerno proizvedena kemikalija koja se sastoji od potpuno bromiranog kongenera decaBDE ili BDE-209 (≥ 90–97 %) s malim količinama nona- i oktabromdifenil-etera. C-decaBDE pod istragom je već više od deset godina zbog njegovih mogućih učinaka na zdravlje i okoliš te u nekim zemljama i regijama, kao i u nekim poduzećima, podliježe ograničenjima i dobrovoljnim mjerama upravljanja rizikom. Međutim, c-decaBDE-a se još proizvodi u nekoliko zemalja;

               –do emisija c-decaBDE-a u okoliš dolazi u svim fazama njegova životnog ciklusa, ali se pretpostavlja da su najveće tijekom radnog vijeka i u fazi otpada. Iz podataka o praćenju vidljivo je da su razine c-decaBDE-a općenito najviše u blizini ispusta otpadnih voda te u područjima oko postrojenja za elektronički otpad i recikliranje. Prosječan radni vijek električne i elektroničke opreme iznosi otprilike 10 godina te će stoga u narednim godinama i dalje dolaziti do ispuštanja c-decaBDE-a u okoliš iz proizvoda koji ga sadržavaju, a još su u upotrebi. Najučinkovitija kontrolna mjera za smanjenje ispuštanja c-decaBDE-a i njegova glavnog sastavnog dijela BDE-209 bila bi uvrštenje BDE-209 (c-decaBDE) u Prilog A Konvenciji bez posebnih izuzeća.

               U skladu s člankom 8. stavkom 9. Konvencije Povjerenstvo je na svojem 12. zasjedanju donijelo odluku o preporuci Konferenciji stranaka da razmotri uvrštenje dekabromdifenil-etera (BDE-209; decaBDE) c-decaBDE-a u Prilog A Konvenciji s posebnim izuzećima za neke ključne rezervne dijelove za automobilsku te zrakoplovnu i svemirsku industriju koje treba dodatno utvrditi.

               Za automobilsku industriju Povjerenstvo je preporučilo da se proizvodnja i upotreba c-decaBDE-a ograniče na određene rezervne dijelove koji se upotrebljavaju u vozilima koja se više ne proizvode. Vozila koja se više ne proizvode definiraju se kao vozila čija je masovna proizvodnja obustavljena, a rezervni se dijelovi definiraju jednom ili više sljedećih kategorija:

               (a) primjenama u pogonskom sklopu i ispod poklopca motora kao što su žica za uzemljenje akumulatora, žica za ožičenje akumulatora, cijev kod prenosivih sustava za klimatizaciju, pogonski sklopovi, provodnice za kolektore ispušnih plinova, izolacija ispod poklopca motora, ožičenje i remenje ispod poklopca motora (ožičenje motora itd.), senzori brzine, crijeva, moduli za ventilaciju i senzori udarca;

               (b) primjenama u sustavu za gorivo kao što su crijeva za gorivo, spremnici za gorivo i spremnici za gorivo u podvozju;

               (c) pirotehničkim sredstvima i primjenama na koje utječu pirotehnička sredstva kao što su kablovi za aktivaciju zračnih jastuka, prekrivači/tkanine za sjedala (samo ako je to od važnosti za zračne jastuke) te zračni jastuci (prednji i bočni).

               Za zrakoplovnu i svemirsku industriju uvelike se podupire postupno ukidanje c-decaBDE-a u novim zrakoplovima do 2018., iako su zrakoplovna i svemirska te obrambena industrija u Europi i Sjevernoj Americi dostavile proturječne informacije u pogledu vremenskog rasporeda postupnog ukidanja decaBDE-a u postojećim tipovima zrakoplova te u rezervnim dijelovima za postojeće tipove zrakoplova. Neki podaci ukazuju na to da bi postupno ukidanje c-decaBDE-a do 2018. bilo moguće, ali je podnesen i zahtjev za izuzeće za nastavak upotrebe c-decaBDE-a u svim rezervnim dijelovima za postojeće tipove zrakoplova do isteka njihova vijeka trajanja. Povjerenstvo je došlo do zaključka da na temelju dostupnih informacija o rezervnim dijelovima koji sadržavaju c-decaBDE i upotrebljavaju se u postojećim tipovima zrakoplovima ono nije u mogućnosti dodatno utvrditi kritične rezervne dijelove.

               Kratkolančani klorirani parafini (SCCP-i)

               Na svojem 12. zasjedanju Povjerenstvo je donijelo ocjenu upravljanja rizicima za kratkolančane klorirane parafine (SCCP-i). U ocjeni upravljanja rizicima, među ostalim, zaključeno je da:

               –do ispuštanja SCCP-a u okoliš može doći u svim fazama životnog ciklusa: za vrijeme proizvodnje, skladištenja, prijevoza, upotrebe i odlaganja SCCP-a i proizvoda koji ih sadržavaju. Iako su podaci ograničeni, glavni izvori ispuštanja SCCP-a vjerojatno su formulacija i proizvodnja proizvoda koji sadržavaju SCCP-e kao što je PVC plastika i upotreba u tekućinama za obradu metala;

               –očekuje se da će se uvrštenjem SCCP-a u Prilog A ili B Konvenciji kako bi se obustavila ili ograničila njihova proizvodnja i upotreba ostvariti koristi za ljudsko zdravlje, okoliš, poljoprivredu i biotu. Koristi od obustave ili ograničavanja SCCP-a smatraju se važnima s obzirom na troškove povezane sa znatnim negativnim učincima na ljudsko zdravlje i okoliš koji mogu nastati kao posljedica daljnje proizvodnje i upotrebe SCCP-a.

               U skladu s člankom 8. stavkom 9. Konvencije Povjerenstvo je na svojem 12. zasjedanju donijelo odluku o preporuci Konferenciji stranaka da razmotri uvrštenje kratkolančanih kloriranih parafina u Prilog A Konvenciji, uključujući kontrole kako bi se ograničila prisutnost SCCP-a u ostalim smjesama kloriranih parafina, sa ili bez posebnih izuzeća. Povjerenstvo smatra da je EU poduzeo mjere za ograničavanje sadržaja SCCP-a u ostalim smjesama kloriranih parafina što pokazuje da je kontrola nenamjerne proizvodnje tehnički izvediva. U EU-u dopuštena je samo upotreba tvari ili pripravaka koji sadržavaju SCCP-e u koncentracijama manjima od 1 % masenog udjela ili proizvoda koji sadržavaju SCCP-e u koncentracijama manjima od 0,15 % masenog udjela. Međutim, Povjerenstvo nije navelo posebna ograničenja u odluci donesenoj na 12. zasjedanju.

               Heksaklorbutadien (HCBD)

               Na svojem devetom zasjedanju Povjerenstvo je donijelo ocjenu upravljanja rizicima za heksaklorbutadien (HCBD). U ocjeni upravljanja rizicima, među ostalim, zaključeno je da:

               –HCBD nastaje kao nenamjerni nusproizvod u postupcima industrijske proizvodnje (osobito u proizvodnji drugih kloriranih ugljikovodika i proizvodnji magnezija). Mjere za smanjenje ispuštanja pri proizvodnji poznate su i već se primjenjuju u zemljama koje su stranke Stockholmske konvencije;

               –HCBD nenamjerno nastaje pri izgaranju te u drugim toplinskim postupcima i industrijskim postupcima. Mjere za smanjenje nenamjernih ispuštanja postojanih organskih onečišćujućih tvari u takvim postupcima dovest će do daljnjeg smanjenja ispuštanja HCBD-a. Praćenjem HCBD-a mogu nastati dodatni troškovi.

               HCBD se ispušta u nepoznatoj količini iz nekadašnjih odlagališta otpada. Dostupne su nadzorne mjere za smanjenje takvih ispuštanja. Povjerenstvo je na svojem devetom zasjedanju u listopadu 2013. preporučilo uvrštenje HCBD-a u Prilog A i Prilog C Konvenciji bez izuzeća.

               U skladu s člankom 8. stavkom 9. Konvencije Povjerenstvo je dostavilo navedene preporuke Konferenciji stranaka na razmatranje na zasjedanju u svibnju 2015. Na sedmom zasjedanju Konferencije stranaka donesena je odluka o dodavanju HCBD-a u Prilog A Konvenciji te se zatražilo prikupljanje dodatnih podataka o izvorima nenamjernog ispuštanja HCBD-a za donošenje utemeljene odluke o mogućem uvrštenju u Prilog C na osmom zasjedanju Konferencije stranaka. Od Povjerenstva je zatražena ocjena tih podataka te je ono na 12. zasjedanju donijelo zaključak da, iako su nenamjerna proizvodnja i ispuštanja u prethodnim desetljećima smanjeni, postojeći i preostali izvori još su bitni za nenamjerno stvaranje i ispuštanje HCBD-a. Primjenom najboljih raspoloživih tehnika i najboljih postupaka zaštite okoliša izrazito se korisno utječe na dodatnu kontrolu emisija i njihovo smanjenje. Troškovi provedbe mjera za smanjenje ispuštanja HCBD-a te njihova izvršavanja i nadzora smatraju se niskima jer se kontrolne mjere za druge nenamjerne postojane organske onečišćujuće tvari već primjenjuju.

               Druge moguće mjere Konferencije stranaka

               Perfluoroktan-sulfonska kiselina (PFOS)

               Perfluoroktan-sulfonska kiselina (PFOS), njezine soli i perfluoroktan-sulfonil fluorid (PFOS-F) uvršteni su u Prilog B Konvenciji uz prihvatljive namjene za koje su proizvodnja i upotreba još dopuštene. Povjerenstvo je na 12. zasjedanju podržalo pročišćene smjernice o zamjenskim tvarima za perfluoroktan-sulfonsku kiselinu (PFOS) i s njom povezane kemikalije. Te smjernice sadržavaju preporuke za upotrebu zamjenskih tvari za one upotrebe PFOS-a koje su još dozvoljene kao prihvatljive namjene u skladu s Konvencijom.

               U smjernicama se zaključuje da postoje fluorirane i nefluorirane zamjenske tvari za gotovo sve sadašnje upotrebe PFOS-a. Iako zamjenske tvari u početku mogu biti nešto skuplje i manje učinkovite, one mogu biti manje štetne, ali to se mora prikladno procijeniti. Zbog relativne složenosti procjenjivanja Povjerenstvo smatra da će možda biti potrebno češće primjenjivati članak 9. podstavak 1. točku (b) Konvencije u kojoj se navodi da svaka stranka olakšava ili poduzima razmjenu važnih informacija o zamjenskim tvarima za postojane organske onečišćujuće tvari, uključujući informacije koje se odnose na s njima povezane rizike kao i na ekonomske i socijalne troškove.

               Pri ocjenjivanju zamjenskih tvari trebalo bi uzeti u obzir činjenicu da bi kemikalije struktura sličnih onima PFOS-a i s njim povezanih uvrštenih tvari mogle izazvati sličnu razinu zabrinutosti kao potonje tvari. Stoga je Povjerenstvo naglasilo da će biti potrebni veći napori za proučavanje toksikoloških svojstava zamjenskih tvari i njihovih svojstava povezanih s okolišem te za osiguravanje pouzdanosti dobivenih podataka i njihovo objavljivanje. Povećanom međunarodnom suradnjom i transparentnošću privatnog sektora mogu se uštedjeti resursi i ubrzati postupci.

               Povjerenstvo je zaključilo da su zamjenske tvari dostupne za prihvatljive namjene za upotrebu PFOS-a u razvijanju fotografija, protupožarnoj pjeni, određenim medicinskim proizvodima (kao što su proizvodnja slojeva etilen-tetrafluoroetilen (ETFE) kopolimera i ETFE-a nepropusnog za zračenje, medicinski proizvodi za dijagnostiku in vitro i obojeni CCD filtri) i metalnim prevlakama (tvrdim metalnim prevlakama) samo u zatvorenim regulacijskim sustavima.

               Radi nedostatka detaljnih podataka o zamjenskim tvarima Povjerenstvo nije donijelo zaključak je li upotreba zamjenskih tvari tehnički izvediva za sljedeće prihvatljive namjene za upotrebu PFOS-a: hidrauličke tekućine za zrakoplovstvo, fotootporne i antireflektirajuće premaze za poluvodiče, sredstvo za jetkanje za složene poluvodiče i keramičke filtre.

               U pogledu upotrebe PFOS-a u mamcima za kukce za borbu protiv mrava rezača iz rodova Atta i Acromyrmex Povjerenstvo je zaključilo da je upotreba zamjenskih tvari moguća u nekim, ali ne još u svim zemljama.

               Odlukom SC-7/5 od Tajništva Konvencije zatražena je priprema dokumenta u kojem se navode moguće mjere Konferencije stranaka ako ona zaključi da ne postoji stalna potreba za različitim prihvatljivim namjenama za perfluoroktan-sulfonsku kiselinu, njezine soli i perfluoroktan-sulfonil fluorid uvrštenima u Prilog B, a koje Konferencija stranaka treba razmotriti na svojem osmom zasjedanju.

               •Dosljednost u odnosu na politike Unije

               decaBDE i zakonodavstvo Unije

               Direktivom 2011/65/EU (Direktiva RoHS) ograničava se upotreba dekabromdifenil-etera u električnoj i elektroničkoj opremi
                  5
               . Proizvodnja, stavljanje na tržište ili upotreba dekabromdifenil-etera (decaBDE) kao tvari ili kao sastavnog dijela drugih tvari, smjesa i proizvoda ograničava se na temelju Uredbe Komisije (EU) 2017/227 o uspostavi novog unosa 67. u Prilogu XVII. Uredbi (EZ) br. 1907/2006 Europskog parlamenta i Vijeća (REACH)
                  6
               . Na temelju unosa 67. proizvodnja, stavljanje na tržište ili upotreba dekabromdifenil-etera dopušta se samo za proizvodnju zrakoplova
                  7
                do 2. ožujka 2027., za rezervne dijelove zrakoplova koji su proizvedeni prije isteka tog razdoblja te za proizvodnju rezervnih dijelova za motorna vozila, traktore za poljoprivredu i šumarstvo ili strojeve
                  8
                koji su proizvedeni prije 2. ožujka 2019. Uz to, izuzimaju se i električna i elektronička oprema obuhvaćene područjem primjene Direktive RoHS te proizvodi stavljeni na tržište prije 2. ožujka 2019. Odluka je objavljena u Službenom listu 10. veljače 2017.
                  9

               Za uvrštenje decaBDE-a u Prilog A Konvenciji s područjem primjene koje je predložilo Povjerenstvo trebalo bi izmijeniti Prilog A Uredbi o postojanim organskim onečišćujućim tvarima te bi to utjecalo na zakonodavstvo Unije jer bi se određena odstupanja u skladu s Uredbom REACH morala izbrisati. Iako su svi industrijski sektori imali mogućnost sudjelovanja u postupku preispitivanja u skladu s Konvencijom, ne može se pretpostaviti da je izostanak primjedbi iz industrija za proizvodnju traktora i strojeva za poljoprivredu i šumarstvo naznaka da nedavno odobrena odstupanja za te sektore u skladu s Uredbom REACH nisu više potrebna. Stoga će se Komisija savjetovati s relevantnim dionicima uključenima u postupak u skladu s Uredbom REACH prije osmog zasjedanja Konferencije stranaka kako bi im se omogućilo da dostave dodatna pojašnjenja. Ako se pokaže potreba za izuzećima koja se odobravaju na temelju Uredbe REACH, Unija bi na osmom zasjedanju Konferencije stranaka trebala iznijeti zahtjev za takva izuzeća.

               SCCP-i i zakonodavstvo Unije

               SCCP-i su uvršteni u popis u Protokolu o postojanim organskim onečišćujućim tvarima uz Konvenciju o dalekosežnom prekograničnom onečišćenju zraka te se stoga od stranaka zahtijeva prestanak njihove proizvodnje i upotrebe. Na temelju Uredbe Komisije (EU) br. 2015/2030
                  10
                kojom se izmjenjuje Uredba (EZ) br. 850/2004 proizvodnja, stavljanje na tržište i upotreba SCCP-a zabranjeni su u Uniji.

               Međutim, primjenom odstupanja proizvodnja, stavljanje na tržište i upotreba tvari ili pripravaka koji sadržavaju SCCP-e u koncentracijama manjima od 1 % masenog udjela ili proizvoda koji sadržavaju SCCP-e u koncentracijama manjima od 0,15 % masenog udjela još su dopušteni. Osim toga, upotreba je dopuštena u pogledu: (a) transportnih traka u rudarskoj industriji i sredstava za brtvljenje brana koji sadržavaju SCCP-e koji su već bili u upotrebi prije ili na dan 4. prosinca 2015.; (b) proizvoda koji sadržavaju SCCP-e osim onih navedenih u točki (a) koji su već bili u upotrebi prije ili na dan 10. srpnja 2012.

               Ne očekuje se da će zbog uvrštenja SCCP-a u Prilog A s područjem primjene koje je predložilo Povjerenstvo biti potrebne promjene zakonodavstva Unije jer su proizvodnja, stavljanje na tržište i upotreba SCCP-a već zabranjeni te su granične vrijednosti za prisutnost SCCP-a u ostalim smjesama kloriranih parafina nastalih u proizvodnom postupku već utvrđene.

               HCBD i zakonodavstvo Unije

               HCBD je prioritetna opasna tvar na temelju Okvirne direktive o vodama (Direktiva 2000/60/EZ)
                  11
               . Nadalje, HCBD je uvršten u popis u Protokolu o postojanim organskim onečišćujućim tvarima uz Konvenciju UNECE-a o dalekosežnom prekograničnom onečišćenju zraka (CLRTAP) te se stoga od stranaka zahtijeva prestanak njegove proizvodnje i upotrebe. Zabrana se u zakonodavstvu Unije provodi Uredbom Komisije (EU) br. 519/2012
                  12
               . Međutim, ostaje problem otpada i onečišćenog zemljišta, kao i razmatranje mjera za sprečavanje ponovnog uvođenja.

               Iako je proizvodnja HCBD-a u Uniji zabranjena, još uvijek se može nenamjerno proizvesti u pojedinim industrijskim aktivnostima. U takvim se aktivnostima, ako se dostižu pragovi iz Direktive o industrijskim emisijama (Direktiva 2010/75/EU
                  13
               ), moraju primijeniti najbolje raspoložive tehnike (NRT-i) za sprečavanje i smanjenje emisija te utjecaja na okoliš u cjelini.  Industrijsko postrojenje mora za svoj rad dobiti dozvolu nadležnog tijela države članice. Ta dozvola mora sadržavati granične vrijednosti emisija za onečišćujuće tvari navedene u Prilogu II. Direktivi 2010/75/EU, kao i za ostale tvari za koje je vjerojatno da će biti emitirane u znatnim količinama, uzimajući u obzir njihovu prirodu i potencijal za prijenos onečišćenja s jednog medija na drugi.

               Ne očekuje se da će zbog uvrštenja HCBD-a u Prilog C s područjem primjene koje je predložilo Povjerenstvo biti potrebne promjene zakonodavstva Unije jer su sprečavanje i smanjenje nenamjernih ispuštanja HCBD-a već obuhvaćeni Direktivom 2010/75/EU.

               PFOS i zakonodavstvo Unije

               Proizvodnja, stavljanje na tržište i upotreba PFOS-a zabranjeni su u skladu s Uredbom (EZ) br. 850/2004, ali određena su odstupanja, koja su registrirana na temelju Konvencije, odobrena u skladu s prihvatljivim namjenama utvrđenima u Prilogu B Konvenciji. Ovisno o ishodu preispitivanja trajne potrebe za prihvatljivim namjenama koje će se provesti na osmom zasjedanju Konferencije stranaka, a kojim će se također razmotriti postoji li i dalje potreba za prihvatljivim namjenama u Uniji, možda će biti potrebno revidirati zakonodavstvo Unije ukidanjem onih odstupanja koja možda više nisu dostupna jer stranke, uključujući Uniju, za njima više nemaju potrebe.

               Komisija u suradnji s državama članicama posljednjih godina neprekidno analizira postoji li i dalje potreba za odstupanjima u Uniji kako bi se identificirala ona koja više nisu potrebna, kako se to traži Konvencijom. U najnovijoj (još neobjavljenoj) studiji zaključuje se da i dalje postoji potreba za trima prihvatljivim namjenama u Uniji jer te upotrebe industrija još uvijek nije potpuno ukinula: fotootporne i antireflektirajuće premaze za poluvodiče, sredstvo za jetkanje za složene poluvodiče i keramičke filtre, metalne prevlake (tvrde metalne prevlake) samo u zatvorenim regulacijskim sustavima. Izuzeća za te upotrebe trebala bi i dalje biti dostupna u narednim godinama.

               Prihvatljive namjene za upotrebu PFOS-a u razvijanju fotografija i hidrauličkim tekućinama za zrakoplovstvo, koje je EU registrirao u skladu s Konvencijom, nisu više potrebne jer se u industriji upotrebljavaju zamjenske tvari.

               Prihvatljive namjene za upotrebu PFOS-a u mamcima za kukce za borbu protiv mrava rezača iz rodova Atta i Acromyrmex, protupožarnoj pjeni i određenim medicinskim proizvodima (kao što su proizvodnja slojeva etilen-tetrafluoroetilen (ETFE) kopolimera i ETFE-a nepropusnog za zračenje, medicinski proizvodi za dijagnostiku in vitro i obojeni CCD filtri), koje EU nije registrirao u skladu s Konvencijom, trebalo bi izbrisati jer postoje održive zamjenske tvari.

               Postupak za dodavanje novih postojanih organskih onečišćujućih tvari i izmjene priloga Konvenciji

               Na temelju članka 8. Konvencije, svaka stranka može podnijeti prijedloge Tajništvu za uvrštenje kemikalije u priloge A, B i/ili C. Povjerenstvo za razmatranje postojanih organskih onečišćujućih tvari ispituje prijedlog.

               Ako se pri ispitivanju zaključi da je vjerojatno da će kemikalija, kao rezultat svojega dalekosežnog prijenosa kroz okoliš, imati izražene štetne učinke na ljudsko zdravlje i/ili okoliš tako da je opravdana globalna akcija, prijedlog se stavlja u daljnji postupak te se izrađuje ocjena upravljanja rizicima koja će obuhvaćati analizu mogućih nadzornih mjera i dostupnost zamjenskih tvari. Na temelju toga Povjerenstvo preporučuje treba li Konferencija stranaka razmatrati kemikaliju za uvrštenje u priloge A, B i/ili C. Konačnu odluku donosi Konferencija stranaka.

               Za Uniju izmjene priloga  A, B i/ili C stupaju na snagu godinu dana od datuma priopćenja depozitara da je Konferencija stranaka donijela izmjene.

               Preporuke Povjerenstva i zakonodavstvo Unije

               Rezultat preporuka Povjerenstva, ako ih Konferencija stranaka prihvati u travnju i svibnju 2017., bit će međunarodna zabrana proizvodnje, stavljanja na tržište, uvoza/izvoza i upotrebe c-decaBDE-a i SCCP-a, isključujući proizvodnju c-decaBDE-a i njegovu upotrebu u rezervnim dijelovima za motorna vozila i možda za zrakoplove. Od Konferencije stranaka može se zahtijevati razmatranje potrebe za drugim određenim izuzećima jer stranke na Konferenciji mogu iznijeti takve zahtjeve.

               Za uvrštenje c-decaBDE-a u Prilog A Konvenciji s područjem primjene koje je predložilo Povjerenstvo bit će potrebna izmjena Priloga I. Uredbi o postojanim organskim onečišćujućim tvarima te to može utjecati na postojeće zakonodavstvo Unije.

               Ne očekuje se da će zbog uvrštenja SCCP-a u Prilog A te HCBD-a u Prilog C Konvenciji s područjem primjene koje je predložilo Povjerenstvo biti potrebne promjene postojećih unosa u prilozima Uredbi o postojanim organskim onečišćujućim tvarima, ali će biti potreban prijenos tih kemikalija u odgovarajući Prilog Uredbi o postojanim organskim onečišćujućim tvarima.

               Na temelju članka 14. stavka 1. Uredbe, kad se tvari dodaju Konvenciji, promjene priloga Uredbi mogu se donijeti u skladu s odborskim postupcima utvrđenima u članku 5.a Odluke 1999/468/EZ
                  14
               , uzimajući u obzir članke 10. i 11. Uredbe (EU) br. 182/2011
                  15
               .

               Stajalište Europske unije

               U skladu s prethodno navedenim Unija bi na osmom zasjedanju Konferencije stranaka Stockholmske konvencije trebala podržati dodavanje:

               decaBDE-a u Prilog A s određenim izuzećima za rezervne dijelove za automobilsku te zrakoplovnu i svemirsku industriju te određenim izuzećima za zrakoplove i za rezervne dijelove za traktore za poljoprivredu i šumarstvo i određene strojeve, u skladu sa zakonodavstvom Unije. U skladu s preporukama Povjerenstva može se poduprijeti i uvrštenje bez „određenih izuzeća” za zrakoplove i za rezervne dijelove za traktore za poljoprivredu i šumarstvo i određene strojeve ako relevantni dionici uključeni u postupak na temelju Uredbe REACH ne mogu prije osmog zasjedanja Konferencije stranaka dokazati da su ta izuzeća još uvijek potrebna;

               SCCP-a u Prilog A s uvjetima upotrebe i izuzećima u skladu sa zakonodavstvom Unije;

               HCBD-a u Prilog C, čemu je dana potpora na sedmom zasjedanju Konferencije stranaka, u skladu sa zakonodavstvom Unije.

               Nadalje, Unija bi trebala poduprijeti brisanje prihvatljivih namjena za PFOS i njegove derivate koje strankama više nisu potrebne, osim onih za fotootporne i antireflektirajuće premaze za poluvodiče, za sredstvo za jetkanje za složene poluvodiče i keramičke filtre te za metalne prevlake (tvrde metalne prevlake) samo u zatvorenim regulacijskim sustavima.

               2.PRAVNA OSNOVA, SUPSIDIJARNOST I PROPORCIONALNOST

               Postupovna je pravna osnova za predloženu Odluku Vijeća članak 218. stavak 9. UFEU-a, što je prikladna osnova za akt kojim se utvrđuje stajalište Europske unije u „tijelu osnovanom na temelju međunarodnog sporazuma” (kao što je Konferencija stranaka Stockholmske konvencije) kada je to tijelo pozvano donositi akte koji proizvode pravne učinke.

               Materijalna je pravna osnova utvrđena člankom 192. stavkom 1. UFEU-a s obzirom na to da se mjerama dogovorenima u okviru Stockholmske konvencije teži ostvarivanju cilja povezanog s okolišem (tj. uklanjanju postojanih organskih onečišćujućih tvari).

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

               Budući da su SCCP-i već navedeni u Uredbi (EZ) br. 850/2004 o postojanim organskim onečišćujućim tvarima, daljnje se savjetovanje unutar Unije ne smatra opravdanim. Kako je HCBD već naveden u Prilogu A Stockholmskoj konvenciji i u Uredbi (EZ) br. 850/2004 o postojanim organskim onečišćujućim tvarima, daljnje se savjetovanje unutar Unije ne smatra opravdanim.

               Radi ograničenog stavljanja na tržište i upotrebe c-decaBDE-a u Uniji na temelju unosa 67. u Prilogu XVII. Uredbi (EZ) br. 1907/2006 (REACH) te nepodudarnosti s preporukama Povjerenstva, daljnje se savjetovanje smatra potrebnim za dobivanje informacija kojima bi se razjasnilo jesu li nedavno odobrena odstupanja na temelju Uredbe REACH za zrakoplove i za rezervne dijelove za traktore za poljoprivredu i šumarstvo i određene strojeve još uvijek potrebna.

               Komisija u suradnji s državama članicama te savjetovanjem s dionicima posljednjih godina neprekidno analizira postoji li i dalje potreba za prihvatljivim namjenama za PFOS u Uniji, među ostalim s pomoću studija u kojima se analizira postoji li i dalje potreba za prihvatljivim namjenama u Uniji te raspravama na sastancima nadležnog tijela na kojima sudjeluju dionici. Države članice i dionici složili su se s analizom uključujući zaključke, što se također odražava u stajalištu Unije na prethodnim zasjedanjima Konferencije stranaka.

               Sve su tvari bile predmet otvorenog savjetovanja s dionicima iz cijeloga svijeta za trajanja procjene Povjerenstva, a dionici su prisustvovali vijećanjima Povjerenstva.

               •Procjena učinka

                  Prije nego što Povjerenstvo izda preporuke za kemikalije u skladu s člankom 8. stavkom 9. Stockholmske konvencije, ono priprema profil rizika i ocjenu upravljanja rizicima za svaku kemikaliju.

                  Postojane organske onečišćujuće tvari predstavljaju rizik za zdravlje ljudi i okoliš te je radi njihova potencijala dalekosežnog prenošenja potrebno globalno djelovati kako bi se smanjila ili uklonila sva ispuštanja postojanih organskih onečišćujućih tvari. Uzimajući u obzir taj cilj i zahtjeve iz članka 8. stavka 7. točke (a) Stockholmske konvencije, Povjerenstvo poduzima ocjenu upravljanja rizicima za moguće kontrolne mjere za kemikalije čije se uvrštenje u Konvenciju razmatra koja obuhvaća puni opseg mogućnosti za tu kemikaliju, uključujući upravljanje i uklanjanje. U svrhu pripreme te ocjene, stranke i promatrači Konvencije pozivaju se da Povjerenstvu dostave relevantne informacije o socioekonomskim okolnostima povezanima s mogućim kontrolnim mjerama za tu kemikaliju.

                  U skladu s Prilogom F Stockholmskoj konvenciji dostavljene bi informacije trebale odražavati uvažavanje različitih mogućnosti i uvjeta među strankama te bi trebale uključiti razmatranje sljedećeg okvirnog popisa stavki:

                  (a) djelotvornosti i učinkovitosti mogućih mjera kontrole u postizanju ciljeva smanjenja rizika;

                  (b) zamjenskih tvari (proizvoda i postupaka);

                  (c) pozitivnih i/ili negativnih utjecaja uvođenja mogućih mjera kontrole na društvo;

                  (d) implikacija otpada i odlaganja (posebice zastarjelih zaliha pesticida, čišćenja kontaminiranih površina);

                  (e) pristupa informacijama i obrazovanja javnosti;

                  (f) statusa i praćenja kapaciteta; i

                  (g) svake nacionalne ili regionalne poduzete akcije nadzora, uključujući informacije o alternativama i druge mjerodavne informacije o upravljanju rizikom.

                  Na osnovi pripremljenih profila rizika i ocjena upravljanja rizicima za tri kemikalije čije će se uvrštenje u priloge Stockholmskoj konvenciji predložiti na osmom zasjedanju Konferencije stranaka, Povjerenstvo je na svojem 12. zasjedanju preporučilo mjere (prethodno objašnjene) koje bi trebalo poduzeti za svaku kemikaliju kako bi se ostvarili ciljevi Konvencije uz istovremeno uzimanje u obzir socioekonomskih učinaka tih mjera.

               4.UTJECAJ NA PRORAČUN

                  Kao stranka Konvencije Unija je obvezna davati godišnji doprinos uzajamnom fondu Stockholmske konvencije. Taj doprinos mijenjat će se ovisno o zaključcima rasprava na osmom zasjedanju Konferencije stranaka o proračunu za razdoblje od 2018. do 2019. Godišnji doprinos Unije za 2016. iznosio je otprilike 113 000 EUR, što je pokriveno u okviru postojećih financijskih omotnica.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Stockholmskom konvencijom od stranaka se zahtijeva uspostava Provedbenog plana i njegovo redovito preispitivanje rješavanjem pitanja novouvrštenih kemikalija. Konvencija uključuje i zahtjeve za praćenje, ocjenu učinkovitosti i izvješćivanje. Svi ti elementi odražavaju se u Uredbi (EZ) br. 850/2004 kojom se provodi Konvencija.

               2017/0058 (NLE)

               Prijedlog

               ODLUKE VIJEĆA

               o stajalištu koje treba donijeti, u ime Europske unije, na osmom zasjedanju Konferencije stranaka Stockholmske konvencije o postojanim organskim onečišćujućim tvarima u pogledu prijedloga za izmjene priloga A i C

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Dana 14. listopada 2004. Stockholmska konvencija o postojanim organskim onečišćujućim tvarima (dalje u tekstu „Konvencija”) odobrena je, u ime Europske zajednice, Odlukom Vijeća 2006/507/EZ
                  16
               .

               (2)Unija je uvela obveze iz Konvencije u zakonodavstvo Unije Uredbom (EZ) br. 850/2004 Europskog parlamenta i Vijeća
                  17
               .

               (3)Unija snažno naglašava potrebu za postupnim proširenjem priloga A, B i/ili C Konvenciji novim tvarima koje ispunjavaju kriterije za postojane organske onečišćujuće tvari, uzimajući u obzir načelo predostrožnosti, u cilju ispunjenja cilja Konvencije i obveze vlada sa Svjetskog sastanka na vrhu o održivom razvoju održanog u Johannesburgu 2002. kako bi se smanjili štetni učinci kemikalija do 2020.

               (4)U skladu s člankom 22. Konvencije Konferencija stranaka može donositi odluke o izmjenama priloga A, B i/ili C Konvenciji. Te odluke stupaju na snagu godinu dana od datuma priopćenja depozitara o izmjeni, osim za one stranke Konvencije (dalje u tekstu „stranke”) koje su odlučile da neće sudjelovati.

               (5)Povjerenstvo za razmatranje postojanih organskih onečišćujućih tvari, osnovano na temelju Konvencije, zaključilo je svoj rad na temelju prijedloga Norveške iz 2013. o dekabromdifenil-eteru (c-decaBDE). Povjerenstvo je utvrdilo da c-decaBDE ispunjava kriterije Konvencije za uvrštenje u Prilog A. Očekuje se da će Konferencija stranaka na svojem osmom zasjedanju odlučiti o uvrštenju c-decaBDE-a u Prilog A Konvenciji.

               (6)Proizvodnja, stavljanje na tržište ili upotreba dekabromdifenil-etera kao tvari ili kao sastavnog dijela drugih tvari, smjesa i proizvoda ograničava se na temelju Uredbe Komisije (EU) 2017/227
                  18
                o uspostavi unosa 67. Priloga XVII. Uredbi (EZ) br. 1907/2006 Europskog parlamenta i Vijeća (REACH)
                  19
               . Na temelju unosa 67. proizvodnja, stavljanje na tržište ili upotreba dekabromdifenil-etera dopušta se samo na ograničeno vrijeme za nove zrakoplove i za rezervne dijelove za zrakoplove, motorna vozila, traktore za poljoprivredu i šumarstvo i određene strojeve.

               (7)Nakon što je Unija 2006. predložila kratkolančane klorirane parafine (SCCP-i), Povjerenstvo je utvrdilo da kratkolančani klorirani parafini (SCCP-i) ispunjavaju kriterije Konvencije za uvrštenje u Prilog A. Očekuje se da će Konferencija stranaka na svojem osmom zasjedanju odlučiti o uvrštenju SCCP-a u Prilog A Konvenciji.

               (8)Proizvodnja, stavljanje na tržište i upotreba SCCP-a u Uniji zabranjeni su uz određena izuzeća za proizvode koji su već u upotrebi na temelju Uredbe (EZ) br. 850/2004, kako je izmijenjena Uredbom Komisije (EU) br. 2015/2030
                  20
               . Tom Uredbom utvrđuju se i granične vrijednosti za prisutnost SCCP-a u ostalim smjesama kloriranih parafina koji nastaju u proizvodnom postupku. Kako se SCCP-i mogu dalekosežno prenositi kroz okoliš, građanima Unije više bi koristilo globalno postupno ukidanje upotrebe te tvari nego zabrana u Uniji na temelju Uredbe (EZ) br. 850/2004.

               (9)Nakon što je Unija 2011. predložila heksaklorbutadien (HCBD), Povjerenstvo je utvrdilo da HCBD ispunjava kriterije Konvencije za uvrštenje u priloge A i C. Konferencija stranaka na svojem je sedmom zasjedanju odlučila o uvrštenju HCBD-a u Prilog A Konvenciji. Međutim, Konferencija stranaka donijela je odluku SC-7/11 kojom se od Povjerenstva zahtijeva da dodatno ocijeni HCBD na osnovi novih dostupnih informacija u odnosu na njegovo uvrštenje u Prilog C te da izda preporuku Konferenciji stranaka o uvrštenju HCBD-a u Prilog C koja će se dodatno razmotriti na njezinu osmom zasjedanju.

               (10)Proizvodnja, stavljanje na tržište i upotreba HCBD-a u Uniji zabranjeni su na temelju Uredbe (EZ) br. 850/2004, kako je izmijenjena Uredbom Komisije (EU) br. 519/2012
                  21
               , ali bi se HCBD mogao nenamjerno proizvesti u nekim industrijskim aktivnostima. Takve su aktivnosti obuhvaćene Direktivom 2010/75/EU Europskog parlamenta i Vijeća
                  22
                te zahtijevaju primjenu određenih mjera za upravljanje emisijama. Budući da se HCBD može dalekosežno prenositi kroz okoliš, građanima Unije više bi koristila globalna mjera za nenamjerna ispuštanja te tvari nego mjere u Uniji na temelju Uredbe (EZ) br. 850/2004.

               (11)Perfluoroktan-sulfonska kiselina (PFOS) i njezini derivati već su navedeni u Prilogu B Konvenciji, uz niz prihvatljivih namjena. Od Konferencije stranaka tražit će se da preispita postoji li i dalje potreba za tim prihvatljivim namjenama. Uredbom (EZ) br. 850/2004 zabranjuje se proizvodnja, stavljanje na tržište i upotreba PFOS-a, ali su izuzete određene upotrebe koje su još potrebne u Uniji. Stoga bi Unija trebala poduprijeti brisanje prihvatljivih namjena za PFOS i njegove derivate koje strankama više nisu potrebne, osim onih za fotootporne i antireflektirajuće premaze za poluvodiče, za sredstvo za jetkanje za složene poluvodiče i keramičke filtre te za metalne prevlake (tvrde metalne prevlake) samo u zatvorenim regulacijskim sustavima,

               DONIJELO JE OVU ODLUKU:

               Članak 1.

               1. Stajalište koje Unija treba zauzeti na osmom zasjedanju Konferencije stranaka Stockholmske konvencije i koje je u skladu s preporukama Povjerenstva za razmatranje postojanih organskih onečišćujućih tvari
                  23
                potpora je:

               –uvrštenju dekabromdifenil-etera (BDE-209) prisutnog u komercijalnom dekabromdifenil-eteru u Prilog A Konvenciji. Unija podupire uvrštenje uz „određene iznimke” za proizvodnju i upotrebu decaBDE-a u rezervnim dijelovima za automobilsku te zrakoplovnu i svemirsku industriju, u zrakoplovima i u rezervnim dijelovima za traktore za poljoprivredu i šumarstvo i određene strojeve. U skladu s preporukama Povjerenstva Unija može poduprijeti i uvrštenje bez „određenih izuzeća” za zrakoplove i za rezervne dijelove za traktore za poljoprivredu i šumarstvo i određene strojeve ako nijedna druga stranka ni izravno uključeni dionik ne mogu dokazati da su ta izuzeća još uvijek potrebna;

               –uvrštenju kratkolančanih kloriranih parafina (SCCP-i) u Prilog A Konvenciji;

               –uvrštenju heksaklorbutadiena (HCBD) u Prilog C Konvenciji;

               –brisanju sljedećih prihvatljivih namjena iz unosa o perfluoroktan-sulfonskoj kiselini (PFOS) i njezinim derivatima u Prilogu B Konvenciji: razvijanja fotografija, hidrauličkih tekućina za zrakoplovstvo, određenih medicinskih proizvoda (kao što su proizvodnja slojeva etilen-tetrafluoroetilen (ETFE) kopolimera i ETFE-a nepropusnog za zračenje, medicinski proizvodi za dijagnostiku in vitro i obojeni CCD filtri), protupožarne pjene, mamaca za kukce za borbu protiv mrava rezača iz rodova Atta i Acromyrmex.

               2. Predstavnici Unije mogu se, u skladu s razvojem događaja na osmom zasjedanju Konferencije stranaka Stockholmske konvencije, dogovoriti o manjim promjenama stajališta bez dodatne odluke Vijeća.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)

                     http://www.pops.int/documents/convtext/convtext_en.pdf

                  .

                     (2)
                  Jedna ju država članica EU-a još nije ratificirala (Italija).

                     (3)
                  Odluka Vijeća 2006/507/EZ od 14. listopada 2004. o sklapanju Stockholmske konvencije o postojanim organskim onečišćujućim tvarima u ime Europske zajednice (SL L 209, 31.7.2006., str. 1.).

                     (4)
                  Uredba (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (SL L 158, 30.4.2004., str. 7.).

                     (5)
                  Direktiva 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi (SL L 174, 1.7.2011., str. 88.).

                     (6)
                  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

                     (7)
                  Koncept „zrakoplova” definiran je za potrebe unosa.

                     (8)
                  Motorna vozila unutar područja primjene Direktive 2007/46/EZ, traktori za poljoprivredu i šumarstvo unutar područja primjene Uredbe (EU) br. 167/2013 Europskog parlamenta i Vijeća ili strojevi unutar područja primjene Direktive 2006/42/EZ Europskog parlamenta i Vijeća.

                     (9)
                  Uredba Komisije (EU) 2017/227 оd 9. veljače 2017. o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu bis(pentabromofenil)etera (SL L 35, 10.2.2017., str. 6.).

                     (10)
                  Uredba Komisije (EU) br. 2015/2030 od 13. studenoga 2015. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu Priloga I. (SL L 298, 14.11.2015., str. 1.).

                     (11)
                  Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1.).

                     (12)
                  Uredba Komisije (EU) br. 519/2012 od 19. lipnja 2012. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu Priloga I. (SL L 159, 20.6.2012., str. 1.).

                     (13)
                  Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (SL L 334, 17.12.2010., str. 17.).

                     (14)
                  Odluka Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (SL L 184, 17.7.1999., str. 23.).

                     (15)
                  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

                     (16)
                  Odluka Vijeća 2006/507/EZ od 14. listopada 2004. o sklapanju Stockholmske konvencije o postojanim organskim onečišćujućim tvarima u ime Europske zajednice (SL L 209, 31.7.2006., str. 1.).

                     (17)
                  Uredba (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (SL L 158, 30.4.2004., str. 7.).

                     (18)
                  Uredba Komisije (EU) 2017/227 оd 9. veljače 2017. o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu bis(pentabromofenil)etera (SL L 35, 10.2.2017., str. 6.).

                     (19)
                  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

                     (20)
                  Uredba Komisije (EU) br. 2015/2030 od 13. studenoga 2015. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu Priloga I. (SL L 298, 14.11.2015., str. 1.).

                     (21)
                  Uredba Komisije (EU) br. 519/2012 od 19. lipnja 2012. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu Priloga I. (SL L 159, 20.6.2012., str. 1.).

                     (22)
                  Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (SL L 334, 17.12.2010., str. 17.).

                     (23)
                  Odluke POPRC-12/3, POPRC-12/4, POPRC-12/5


               EUROPSKA KOMISIJA
            Bruxelles, 28.10.2016.
            COM(2016) 693 final
            2016/0342(NLE)
            Prijedlog
            ODLUKE VIJEĆA
            o potpisivanju, u ime Europske unije, i privremenoj primjeni sporazuma o izmjeni Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu

               OBRAZLOŽENJE

               1.KONTEKST PRIJEDLOGA

               1.1.Kontekst

               Nakon Odluke Vijeća o njegovu sklapanju
                  1
               , Sporazum između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu
                  2
                (dalje u tekstu „Sporazum”) stupio je na snagu 1. svibnja 2011. Sporazum je dogovoren na temelju Odluke Vijeća od 9. ožujka 2004. o ovlašćivanju Komisije za otvaranje pregovora.

               Svrha je Sporazuma, među ostalim, osigurati nastavak suradnje na visokoj razini i usklađivanja između Sjedinjenih Država i Europske unije u područjima obuhvaćenima Sporazumom.

               Kao što je vidljivo iz članka 2. stavka B Sporazuma, on trenutačno obuhvaća:

               odobrenja plovidbenosti i praćenje aeronautičkih proizvoda civilnog zrakoplovstva;

               okolišno testiranje i odobrenja proizvoda civilnog zrakoplovstva i

               odobrenja i praćenje objekata za održavanje.

               Tijekom provedbe Sporazuma, posebno u raspravama u Bilateralnom nadzornom odboru (tj. Zajedničkom odboru) uspostavljenom na temelju Sporazuma, Savezna uprava za zrakoplovstvo SAD-a (dalje u tekstu: FAA) i Komisija ustanovile su da postoji obostrani interes za povećavanje mogućnosti suradnje u području sigurnosti zrakoplovstva, u većoj mjeri nego što je predviđeno odredbama Sporazuma koje su na snazi.

               Obje su strane napomenule da je prioritet bolja suradnja u području licenciranja i izobrazbe pilota te su odredile stručnjake koji će razmotriti mogućnosti za to i razraditi tehničke prijedloge. Osim toga, stručnjaci su tijekom svojeg rada potvrdili da je izvedivo i potrebno proširiti Sporazum na dodatna područja suradnje i priznavanja.

               Na temelju iskustava i koristi stečenih tijekom tri godine od stupanja Sporazuma na snagu, i uzimajući u obzir razmatranja Bilateralnog nadzornog odbora o mogućnostima veće suradnje proširivanjem područja primjene Sporazuma, Komisija je 3. rujna 2014. iznijela Preporuku za Odluku Vijeća o ovlašćivanju Komisije za pregovaranje o izmjeni Sporazuma. Na temelju odgovarajuće odluke Vijeća donesene 25. rujna 2014., započeti su službeni pregovori sa Sjedinjenim Američkim Državama. U nastavku su izneseni rezultati pregovora i oni su uključeni u nacrt Izmjene 1. Sporazuma koji je priložen ovom Prijedlogu.

               1.2.Područje primjene

               Prema tekstu kako je dogovoren, članak 2. stavak B zamijenit će se kako bi obuhvatio sljedeća područja u kojima se može konkretizirati suradnja na temelju odgovarajućih priloga Sporazumu:

               (1)odobrenja plovidbenosti i praćenje aeronautičkih proizvoda civilnog zrakoplovstva;

               (2)ispitivanje utjecaja na okoliš i odobrenja aeronautičkih proizvoda civilnog zrakoplovstva;

               (3)odobrenja i praćenje objekata za održavanje;

               (4)licenciranje i izobrazba osoblja;

               (5)operacije zrakoplova;

               (6)aerodromi i

               (7)usluge u zračnom prometu i upravljanje zračnim prometom.

               S tehničke točke gledišta, treba napomenuti da novi tekst članka 2. stavka B, kakav je predložen, posljedično vodi do izmjene članka 5. Novi tekst članka 2. stavka B znači da razlika među područjima iz postojećeg članka 5. stavka A i članka 5. stavka B više nije valjana. Kako bi članak 5. nesmetano funkcionirao uz novi tekst članka 2. stavka B, predloženo je zadržavanje smisla samo članka 5. stavka B, i to s prilagodbama kako bi se on pretvorio u općenito pravilo. Tako dobiven rezultat predstavljao bi dodatno pojednostavljenje sadašnjih odredaba, poglavito time što bi se omogućilo konsolidiranje stavaka A i B navedenog članka. Naravno, time se ne zadire u postojeće priloge kojima se suradnja konkretizira. Članak 5. stavak C više se ne smatra potrebnim.

               1.3.Rokovi za dovršetak ove izmjene

               Poštovanje rokova za dovršetak ove izmjene od izvanredne je važnosti u kontekstu završenih pripremnih aktivnosti za donošenje i uključivanje u Sporazum novog priloga o licenciranju pilotâ.

               Na temelju Uredbe (EZ) 216/2008
                  3
               , pilot koji je rezident Europske unije mora imati dozvolu pilota koju je izdala država članica. Uredbom Komisije (EU) br. 1178/2011
                  4
                predviđeno je rješenje za imatelje dozvola trećih zemalja u skladu s kojim piloti mogu na godinu dana validirati inozemnu dozvolu ili je trajno konvertirati. Međutim, tijekom pregovora povezanih s Uredbom Komisije (EU) br. 1178/2011 postalo je jasno da se nacionalna pravila, iako su u određenoj mjeri usklađena, prilično razlikuju u pitanju tretmana dozvola iz trećih zemalja. Postoji mogućnost da se zbog toga veliki broj imatelja inozemne dozvole privatnog pilota (preko 10 000) neće uklapati u europski sustav. Treba napomenuti da su time potencijalno pogođeni uglavnom imatelji dozvole privatnog pilota (PPL) iz SAD-a koji žive u Europi. Konverzija tih dozvola u skladu s Uredbom Komisije (EU) br. 1178/2011 mogla bi dovesti do znatnih dodatnih financijskih i organizacijskih troškova za imatelje PPL dozvola.

               Stoga je u dogovoru s državama članicama, Europskim parlamentom i predstavnicima zrakoplovne industrije Uredbom Komisije (EU) br. 1178/2011 uvedeno prijelazno razdoblje kako bi se osiguralo vrijeme za pregovaranje o prilogu Bilateralnom sporazumu o sigurnosti zračnog prometa, s ciljem olakšavanja konverzije dozvola privatnog pilota izdanih u SAD-u.

               S obzirom na relevantne odredbe i rokove sadržane u Uredbi Komisije (EU) br. 1178/2011 (8. travnja 2017.), uključivanje u Sporazum novog priloga o licenciranju pilotâ smatra se hitnim. Posljedično, Sporazum treba hitno izmijeniti, a do tada privremeno primjenjivati Izmjenu 1. Sporazuma.

               2.REZULTATI SAVJETOVANJA SA ZAINTERESIRANIM STRANKAMA I PROCJENE UČINKA

               Izmjenu 1. Sporazuma dogovorili su Komisija i FAA u kontekstu članka 2. stavka C i članka 19. stavka B Sporazuma.

               Zrakoplovni sektor u cjelini stalno se zalaže za bliskiju suradnju, međusobno priznavanje i usklađivanje na dva najveća tržišta, SAD i EU, kako bi se smanjili nepotrebni troškovi koji rezultiraju malim ili nikakvim koristima u pogledu sigurnosti, ali uzrokuju smanjenje sveukupne konkurentnosti zrakoplovne industrije. To je posebno važno sada kada se novi konkurenti na tržištu pojavljuju u drugim dijelovima svijeta.

               Usporedba regulatornih okvira EU-a i SAD-a ukazuje na to da bi bilo preporučljivo dodatno pojednostavniti regulatorne zahtjeve i postupke na obje strane Atlantika u svim područjima prethodno navedenima u točki 1.2. Bolje povezivanje dvaju sustava omogućit će znatne uštede u područjima organizacijskih struktura, resursa, programa izobrazbe, internih postupaka i programa nadzora.

               Dodatni prilozi Sporazumu koji su potrebni kako bi se uzajamno priznavanje konkretno primjenjivalo u određenom području razradit će se i donijeti u skladu s postupcima utvrđenima u Sporazumu i u Odluci 2011/719/EU. Ti će prilozi biti predmet odvojenih, dodatnih prijedloga Komisije za odluke Vijeća.

               3.PRAVNI ELEMENTI PRIJEDLOGA

               Sažetak predloženih mjera

               Predložena Izmjena 1. Sporazuma otvorila bi mogućnost suradnje u dodatnim područjima u kojima obje strane smatraju suradnju poželjnom, podložno donošenju odgovarajućih priloga od strane Bilateralnog nadzornog odbora za svako novo područje, u skladu s izmijenjenim člankom 5. kako je predložen i člankom 19. stavkom B Sporazuma.

               Pravna osnova

               Članak 100. stavak 2. u vezi s člankom 218. stavkom 5. Ugovora o funkcioniranju Europske unije.

               Kao dio konteksta potrebno je spomenuti i članak 12. stavak 1. Uredbe (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa. Njime se predviđa mogućnost sporazuma o međusobnom priznavanju između Europske unije i trećih zemalja u skladu s kojima tijela u državi članici mogu izdati certifikate na temelju certifikata koje su izdala zrakoplovna tijela treće zemlje.

               4.UTJECAJ NA PRORAČUN

               Ovaj prijedlog ne utječe na proračun EU-a.

               2016/0342 (NLE)

               Prijedlog

               ODLUKE VIJEĆA

               o potpisivanju, u ime Europske unije, i privremenoj primjeni sporazuma o izmjeni Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Vijeće je 25. rujna 2014. ovlastilo Komisiju za otvaranje pregovora sa Sjedinjenim Američkim Državama o izmjeni Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu, koji je stupio na snagu 1. svibnja 2011. Pregovori su uspješno završeni razmjenom pisama elektroničkom poštom između glavnih pregovarača, čime je potvrđeno njihovo obostrano slaganje s tekstom o kojem se pregovaralo.

               (2)Dogovorenom izmjenom Sporazuma proširuje se područja suradnje u kojima se može primjenjivati uzajamno priznavanje nalaza o sukladnosti i odobrenja, čime se omogućuje optimalna upotreba resursa i uštede u skladu s tim, uz istovremeno održavanje visoke razine sigurnosti u zračnom prometu.

               (3)Stoga bi Izmjenu 1. Sporazuma trebalo potpisati u ime Europske unije, podložno njezinu kasnijem sklapanju.

               (4)Kako bi se omogućilo donošenje novog priloga o licenciranju pilota u skladu s proširenim područjem primjene Sporazuma, čiju važnost treba promatrati u kontekstu odgovarajućih odredaba o konverziji iz Uredbe Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu, Izmjenu 1. Sporazuma trebalo bi privremeno primjenjivati,

               DONIJELO JE OVU ODLUKU:

               Članak 1.

               Potpisivanje Izmjene 1. Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu odobrava se u ime Unije, podložno sklapanju Izmjene 1.

               Tekst Izmjene 1. Sporazuma koji treba potpisati priložen je ovoj Odluci.

               Članak 2.

               Glavno tajništvo Vijeća izdaje, za osobu ili osobe koje pregovarač odredi, instrument sa svim potrebnim ovlastima za potpisivanje Izmjene 1. Sporazuma.

               Članak 3.

               Do njezina stupanja na snagu Izmjena 1. Sporazuma privremeno se primjenjuje od datuma njezina potpisivanja, u skladu s člankom 2. Izmjene 1. Sporazuma.

               Članak 4.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Odluka 2011/719/EU, SL L 291, 9.11.2011., str. 1.

                     (2)
                  SL L 291, 9.11.2011., str. 1.

                     (3)
                  Uredba (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa, SL L 79/1, 19.3.2008.

                     (4)
                  Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća, SL L 311, 25.11.2011., str. 1.

    ---documentbreak---

               EUROPSKA KOMISIJA
            Bruxelles, 28.10.2016.
            COM(2016) 693 final
            PRILOG

            Prijedlogu odluke Vijeća
            o potpisivanju, u ime Europske unije, i privremenoj primjeni sporazuma o izmjeni Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu

               PRILOG

               Prijedlogu odluke Vijeća

               o potpisivanju, u ime Europske unije, i privremenoj primjeni sporazuma o izmjeni Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu

               IZMJENA 1.

               SPORAZUMA O SURADNJI U PODRUČJU REGULIRANJA

               SIGURNOSTI U CIVILNOM ZRAKOPLOVSTVU

               IZMEĐU

               SJEDINJENIH AMERIČKIH DRŽAVA

               I

               EUROPSKE ZAJEDNICE

               ČLANAK 1. – OPĆE ODREDBE

               U skladu s uvjetima iz članka 19. stavka B Sporazuma o suradnji u području reguliranja sigurnosti u civilnom zrakoplovstvu („Sporazum”) između Sjedinjenih Američkih Država („SAD”) i Europske zajednice (dalje u tekstu zajedno „stranke”, a pojedinačno „stranka”), stranke su suglasne o izmjeni Sporazuma kako slijedi:

               (a)Članak 2. stavak B briše se u cijelosti i zamjenjuje sljedećim:

               „Područje suradnje na temelju ovog Sporazuma uključuje sljedeća područja:

               (1)odobrenja plovidbenosti i praćenje aeronautičkih proizvoda civilnog zrakoplovstva;

               (2)ispitivanje utjecaja na okoliš i odobrenja aeronautičkih proizvoda civilnog zrakoplovstva;

               (3)odobrenja i praćenje objekata za održavanje;

               (4)licenciranje i izobrazbu osoblja;

               (5)operacije zrakoplova;

               (6)aerodrome; i

               (7)usluge u zračnom prometu i upravljanje zračnim prometom.”

               (b)Članak 5. briše se u cijelosti i zamjenjuje sljedećim:

               „ČLANAK 5.

               Prilozi

               .Za pitanja u području primjene ovog Sporazuma stranke ili njihovi predstavnici u Odboru sastavljaju priloge u kojima se utvrđuju uvjeti za uzajamno priznavanje nalaza o sukladnosti i odobrenja, ako se slažu da su norme, pravila, prakse i postupci civilnog zrakoplovstva svake od stranaka dovoljno kompatibilni da omogućuju priznavanje odobrenja i nalaza o sukladnosti s dogovorenim normama jedne ugovorne stranke u ime druge. Stranke su također suglasne da se pitanja tehničkih razlika između njihovih civilnih zrakoplovnih sustava rješavaju u prilozima.”

               ČLANAK 2. – PRIVREMENA PRIMJENA

               Do njezina stupanja na snagu, stranke su suglasne privremeno primjenjivati ovu Izmjenu od datuma njezina potpisivanja.

               ČLANAK 3. – STUPANJE NA SNAGU

               Ova Izmjena stupa na snagu prvog dana drugog mjeseca nakon datuma posljednje diplomatske note poslane u razmjeni diplomatskih nota između stranaka kojom se potvrđuje da su završeni svi potrebni postupci za stupanje na snagu ovog Sporazuma.

               U POTVRDU TOGA, niže potpisani, koji su za to propisno ovlašteni, potpisali su ovaj Sporazum.

               SJEDINJENE AMERIČKE DRŽAVE

                     EUROPSKA UNIJA

               PREDSTAVNIK:
                     _____________________________

                     PREDSTAVNIK:
                     ___________________________

               FUNKCIJA:
                     Upravitelj Savezne uprave

                     FUNKCIJA:

                     za zrakoplovstvo

               DATUM: _____________________________
                     DATUM:  __________________________